Vicepreședintele PSD Marian Oprișan a fost fluierat de social-democraţi în momentul în care a vrut să îşi susţină discursul la Congres.

După Codrin Ştefănescu, Oprişan a urcat pe scenă să ia cuvântul, dar a fost fluierat şi huiduit.

În aceste condiţii, el a renunţat să mai vorbească.

Nu s-a mai întâmplat niciodată ca un pesedist să fie fluierat şi alungat de colegii de partid.

Printre cei care l-au huiduit au fost Paul Stănescu şi Cătălin Rădulescu. Pe hol, unul dintre social-democraţii care l-au fluierat pe Oprişan a fost felicitat de Mihai Fifor.

După acest eveniment, Marian Oprişan a oferit şi explicaţii presei: "Se răzbună că am fost eu intransingent faţă de Liviu Dragnea. Cred că ăsta era motivul".

El a spus că cei care l-au fluierat au fost reprezentanţii din organizaţiile Olt, Dolj şi Teleorman: "A fost o acţiune cu premeditare. Am anunţat de aseară în Comitetul Executiv că vreau să vorbesc, m-am înscris la cuvânt. Poţi vorbi cu fluierăturile a trei organizaţii, despre principii?".

"Eu am avut un mesaj de unitate, că trebuie să continuăm să facem spitale, autostrăzi, să ne îndeplinim toate obligaţiile.

Rămânem uniţi indiferent de ce au făcut cele trei organizaţii.

Iată dovada că PSD e un partid viu", a conchis Oprişan.